ሳምያ በርሀ (ስማ ተቐይሩ እዩ) ካብ ኤርትራ ኣብ 2014 ዝወጸት ኮይና፡ ኣደ ሓደ ቆልዓ እያ። ወዳ ሓሙሽተ ዓመት መሊኡ ስለዝነበረ፡ ካብ ኤርትራ ብሕጋዊ መንገዲ ክወጽእ ከምዘይክእል ምስ ተነገራ፡ ኣብ መንገዲ ስግረ ዶብ ከጋጥም ዝኽእል ሓደጋ ብምፍራሕ፡ ንወዳ ምስ ስድራኣ ሓዲጋ፡ ኣብ እስራኤል ዝርከብ ዓርካ ንምርካብ ናብ ኢትዮጵያ ኣምሪሓ። "ምዓስ ኮን ናብ ዓደይ ተመሊሰ ነቲ ወዲ ሓሙሽተ ዓመት እንከሎ ምስ ስድራይ ገዲፈዮ ዝመጻኹ ወደይ ተመሊሰ ከም ወላዲት ኣቁሪሰ ክዳኑ ቀያይረ ናብ ትምህርቱ የፋንዎ ወትሩ ዝሓልሞ ጉዳይ እዩ።" ትብል። "ወለደይ ንዓይ የዕብዮም፡ ንዝወለድክዎ ክኣ የዕብዩ ኣለዉ" ዝበለት ሳሚያ፡ መንግስቲ ኤርትራ ነቲ "ብዘይሕጋዊ" ዝወጸቶ መገዲ፡ በደል ኣይኮነን ኢሉ ምሉእ ውሕስነት ዝህብ እንተኾይኑ፡ ናብ ዓዳ ተመሊሳ ገጽ ወዳን ወለዳን ንምርኣይ ወዓል ሕደር ከምዘይትብል ትዛረብ። እንተኾነ ትብል ሳምያ፡ "ኣብ ዓደይ ኮይነ ዓቕመይ ሰሪሐ ገዛይ ንኽኣቱ ዘፍቅድ ሕግታት ክትኣታቶ ኣለዎ፡ ኣብዚ ካብ ሰብ እናተጸበኹ ኣብ ኤርትራ'ውን ካብ ሰብ እናተጸበኹ እንተኾይኑ ግን መለሳ የብሉን" ናይ መወዳእታ ቃላ እዩ። "ብውልቀይ ክርእዮ እንከለኹ ኣየናይ ዓንቀጽ እዩ ተአልዩ፡ ኣየናይ ዓንቀጽ እዩኸ ቅድሚ ሕጂ ንኤርትራውያን ናብ ዓዶም ከይኣትዉ ከልኪልዎም ዝጸንሐ?" ብምባል ንሕቶ ብሕቶ ዘረብኡ ዝጀመረ ናይ ግጥምን ዜማን ደራሲ ከምኡ'ውን ድምጻዊ ኤርትራዊ ኣብርሃም ተወልደ እዩ። ንሱ ቐጺሉ "ንኤርትራውያን ዓዶም ከይኣትዉ ዝኸልከሎም ገበንከ እንታእ እዩ ነይሩ?
